એક વકીલે ટકોર કરીઃ ‘તમારી પેઢીનો પુસ્તકો સાથેનો આ પ્રેમસંબંધ અમને ઉપજાવે છે. કોઈ રોગ, સામાજિક સમસ્યા, કાયદાની ઠોકર તમને વાગે અને તમે તે વિશેના ગ્રંથોના અભ્યાસમાં પરોવાઈ જાઓ છો. બીજી બાબતોની મને ખબર નથી પણ તમે જેટલા રોગમાં ઊંડા ઊતરશો એટલો રોગ તમારામાં ઊંડો ઊતરશે. રોગ આવે ત્યારે તેને બુદ્ધિના સૂક્ષ્મદર્શક કાચમાંથી બહુ જોવાની કોશિશ ન કરવી. દવા લેવી, સારવાર કરાવવી, પણ રોગમાં બહુ રસ ન લેવો. તમારી જાણબહાર રોગ તમારા મનમાં કીડાની જેમ ઘર કરે છે. રોગ સામાન્ય હોય કે ગંભીર હોય તેની ઊંડી પિછાન કેળવવાની જરૂર નથી. માણસનું શરીર અટપટું યંત્ર છે.